CELEX: C2005/115/69
Language: el
Date: 2005-05-14 00:00:00
Title: Υπόθεση T-143/05: Προσφυγή του Ηνωμένου Βασιλείου κατά της Επιτροπής των Ευρωπαϊκών Κοινοτήτων, ασκηθείσα στις 11 Απριλίου 2005

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/39
            
         Προσφυγή του Ηνωμένου Βασιλείου κατά της Επιτροπής των Ευρωπαϊκών Κοινοτήτων, ασκηθείσα στις 11 Απριλίου 2005
   (Υπόθεση T-143/05)
   (2005/C 115/69)
   Γλώσσα διαδικασίας: η αγγλική
   Το Ηνωμένο Βασίλειο, εκπροσωπούμενο από τον C. Jackson, επικουρούμενο από τον M. Hoskins, Barrister, άσκησε στις 11 Απριλίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Το προσφεύγον ζητεί από το Δικαστήριο:
   
               —
            
            
               να ακυρώσει την περιεχόμενη στο από 1ης Φεβρουαρίου 2005 έγγραφό της άρνηση της Επιτροπής να εγκρίνει το τροποποιημένο εθνικό πρόγραμμα που της υπέβαλε το Ηνωμένο Βασίλειο στις 10 Νοεμβρίου 2004, και
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι και κύρια επιχειρήματα
   Το Ηνωμένο Βασίλειο κοινοποίησε στην Επιτροπή στις 30 Απριλίου 2004 προσωρινό εθνικό σχέδιο κατανομής σύμφωνα με την οδηγία 2003/87/EΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1). Ορισμένες εν εξελίξει δραστηριότητες προσδιορίζονταν στο σχέδιο, το οποίο, σύμφωνα με το Ηνωμένο Βασίλειο, είχε προσωρινό χαρακτήρα.
   Η Επιτροπή εξέδωσε στις 7 Ιουλίου 2004 την απόφαση C(2004)2515/4 τελικό, σχετικά με το υποβληθέν σχέδιο, όπου γινόταν λόγος για ορισμένες ασυμφωνίες με το παράρτημα III της οδηγίας.
   Μετά την ολοκλήρωση των προσδιοριζομένων με το προσωρινό εθνικό σχέδιο κατανομής δραστηριοτήτων, το Ηνωμένο Βασίλειο κοινοποίησε στην Επιτροπή στις 10 Νοεμβρίου 2004 τη βούλησή του να τροποποιήσει το προσωρινό εθνικό σχέδιο κατανομής ώστε να λαμβάνονται υπόψη τα αποτελέσματα των σχετικών εργασιών.
   Με έγγραφο της 1ης Φεβρουαρίου 2005, η Επιτροπή πληροφόρησε το Ηνωμένο Βασίλειο ότι το αίτημά του περί τροποποιήσεως του εθνικού σχεδίου κατανομής ήταν απαράδεκτο, δεδομένου ότι τυχόν αύξηση της συνολικής ποσότητας των κατανεμομένων δικαιωμάτων, ύψους 19,8 εκατομμυρίων τόνων, δεν επρόκειτο να αποκαταστήσει τις εντοπισθείσες με την απόφαση της Επιτροπής ασυμβατότητες.
   Το Ηνωμένο Βασίλειο βάλλει κατά της συγκεκριμένης αρνήσεως και ζητεί τον δυνάμει του άρθρου 230 EΚ δικαστικό έλεγχο του από 1ης Φεβρουαρίου 2005 εγγράφου της Επιτροπής που πρόκειται να έχει έννομες συνέπειες δοθέντος ότι η Επιτροπή έλαβε οριστικά θέση ως προς το αν το Ηνωμένο Βασίλειο δικαιούται να προβαίνει σε τροποποιήσεις του προσωρινού εθνικού σχεδίου κατανομής.
   Το Ηνωμένο Βασίλειο ισχυρίζεται περαιτέρω ότι το από 1ης Φεβρουαρίου 2005 έγγραφο της Επιτροπής πάσχει νομική πλάνη δεδομένου ότι:
   
               —
            
            
               τα άρθρα 9, παράγραφοι 1 και 3, και 11, παράγραφος 1, της οδηγίας επιτρέπουν μελλοντικές αλλαγές στη συνολική ποσότητα των δικαιωμάτων που τα κράτη μέλη κατανέμουν μετά την έκδοση της βάσει του άρθρου 9, παράγραφος 3, της οδηγίας αποφάσεως της Επιτροπής
            
         
               —
            
            
               το άρθρο 3, παράγραφος 3, της αποφάσεως C(2004)2515/4 τελικό της Επιτροπής προβλέπει ότι μπορούν να γίνουν τροποποιήσεις μόνον ως προς ζητήματα άλλα πλην των εντοπισθεισών με την εν λόγω απόφαση ασυμβατοτήτων, και
            
         
               —
            
            
               το Ηνωμένο Βασίλειο δεν μπορεί να συμμορφωθεί πλήρως με τις βάσει του άρθρου 11, παράγραφος 1, της οδηγίας υποχρεώσεις του μέχρις ότου η Επιτροπή εγκρίνει το τροποποιηθέν εθνικό σχέδιο κατανομής σύμφωνα με το άρθρο 9, παράγραφος 3, της οδηγίας.
            
         
      (1)  ΕΕ L 275, της 25/10/2003, σ. 32.